Lion Feyxtvanger

Lion Feyxtvanger (; ) — yəhudi əsilli alman yazıçı.

 Həyatı 
Yəhudi əsilli alman yazıçısı Lion Feyxtvanger 1884-cü il iyulun 7-də Münhen şəhərində anadan olub. Berlin və Münhen şəhərlərində filoloji təhsil alıb. Jurnalistika və teatr tənqidi ilə məşğul olub. Fəlsəfə elmləri doktoru adını alıb.

1933-cü ildə faşistlərin Almaniyada hakimiyyətə gəlməsindən sonra Fransaya mühacirət edərək orada yaşayıb. Feyxtvanger beynəlxalq mədəniyyəti müdafiə hərəkatında iştirak edib, B.Brext və B.Bredel ilə birgə 1936-1939-cu illərdə Moskvada almanca nəşr olunan "Söz" (Das Vort) jurnalının redaktoru olub, "Moskva – 1937" kitabını yazıb.

1940-cı ildə alman qoşunları Fransanı işğal edərkən Fransa hökumətinin mürtəce siyasətini tənqid etdiyinə görə həbs düşərgəsinə salınıb,  çətinliklə xilas olub, ABŞ-a mühacirət etmişdir.

Feyxtvangerin "Hərbi əsirlər" (1918), "Sülh" (1918) şeirlərində, həmçinin "Gözləmə zalı" trilogiyasında, "Müvəffəqiyyət" (1930) "Oppenheymlər ailəsi" (1933), "Sürgün" (1939), "Lautenzak qardaşları" (1943) romanlarında faşizm ifşa olunur.
Yazıçının "Yəhudi Zyuss" (1925) pyesində, "Eybəcər hersoginya" (1923) və s. tarixi romanlarında xalq kütlələrinin rolu, sosial tərəqqinin inqilabi formaları şübhə altına alınır. "Yəhudi müharibələri" (1932), "Oğullar" (1935), "Gün gələcək" (1942) trilogiyası, "Yalançı Neron" (1936) dovrün mütərəqqi ictimai-siyasi ideyaları ilə səsləşirdi.

Yazıçının məşhur əsərləri sırasında böyük ispan rəssamına həsr olunmuş "Qoyya, yaxud idrakın məşəqqətli yolu" (1952), "Qəribə adamın müdrikliyi, yaxud Jan Jak Russonun ölümü və ölməzliyi" (1952) romanlarını qeyd etmək olar. Feyxtvangerin bir çox əsərləri ekranlaşdırılıb.

Ömrünün son illərini ABŞ-də keçirən yazıçı 1958-ci il dekabrın 21-də Los-Anceles şəhərində vəfat edib.

 Xarici keçidlər 
Feyxtvanger Xatirə Kitabxanası 
Beynəlxalq Feyxtvanger Cəmiyyəti 
Lionun həyat yoldaşı Marta Feyxtvangerlə müsahibə


 İstinadlar 

Kateqoriya:Alman yazıçılar
Kateqoriya:Almaniya yazıçıları
Kateqoriya:XIX əsr yazıçıları
Kateqoriya:XX əsr yazıçıları
Kateqoriya:Los-Ancelesdə vəfat edənlər
Kateqoriya:Münhendə doğulanlar
Kateqoriya:XX əsr ABŞ yazıçıları
Kateqoriya:Almaniya dramaturqları
Kateqoriya:Mədə xərçəngindən ölənlər
Kateqoriya:Fransa yazıçıları
Kateqoriya:XX əsr dramaturqları